Մարտարվեստի իրական նպատակը, դերը և կարևորությունը, ցավոք, այսօր աղավաղված է, հասարակության մեջ այն թյուրընկալումն է, ըստ որի` մարտարվեստը կռիվ տալու, հակառակորդին ջախջախելու, ուժի միջոցով նպատակներին հասնելու համար է: Մինչդեռ մարտի արվեստը անմիջական կապ ունի հավատամքի, կրոնի հետ, ինքնակատարելագործվելով, ինքնամաքրվելով մարդը իր համար հարթում է այն բոլոր ուղիները, որոնցով գնում է դեպի կամքի ամրություն, ուժեղ մարմին, առողջ միտք: Առավել մասնավորեցնելով վերը նշվածը` պետք է ընդգծել՝ առաջին հերթին մարդը հաղթում է ինքն իրեն, ձերբազատվում է թուլություններից, թույլ մարդուն բնորոշ նկրտումներից ու իր գերակայությունը շեշտելու վնասակար հակումից: